b'\n_START_ARTICLE_\nErrol Flynn\n_START_SECTION_\nVarhainen el\xc3\xa4m\xc3\xa4\n_START_PARAGRAPH_\nErrol Flynn syntyi 20. kes\xc3\xa4kuuta 1909 Hobartissa, Tasmaniassa, Australiassa, miss\xc3\xa4 h\xc3\xa4nen is\xc3\xa4ns\xc3\xa4, Theodore Thomson Flynn toimi meribiologian luennoitsijana ja professorina University of Tasmaniassa (UTAS). \xc3\x84iti oli Lily Mary "Marella" Young. Molemmat vanhemmat olivat Australiassa syntyneit\xc3\xa4 irlantilais-brittil\xc3\xa4ist\xc3\xa4 sukua. Flynn kuvasi \xc3\xa4itins\xc3\xa4 sukua merenk\xc3\xa4vij\xc3\xb6iksi, mik\xc3\xa4 saattaa selitt\xc3\xa4\xc3\xa4 Flynnin elinik\xc3\xa4isen kiinnostuksen laivoihin ja merenkulkuun._NEWLINE_Flynn l\xc3\xa4hti lapsena Sydneyyn, miss\xc3\xa4 h\xc3\xa4nen luokkakaverinsa oli Australian tuleva p\xc3\xa4\xc3\xa4ministeri John Gorton. Flynn erotettiin koulusta tappelemisesta ja v\xc3\xa4itetysti my\xc3\xb6s seksist\xc3\xa4 koulun pyykk\xc3\xa4rin kanssa._NEWLINE_20-vuotiaana Flynn muutti Uuteen-Guineaan. Siell\xc3\xa4 h\xc3\xa4n osti tupakkaplantaasin, joka ep\xc3\xa4onnistui liikeyrityksen\xc3\xa4. My\xc3\xb6s kuparikaivosyritys Laloki Valleyn rinteill\xc3\xa4 nykyisen p\xc3\xa4\xc3\xa4kaupunki Port Moresbyn l\xc3\xa4hell\xc3\xa4 ep\xc3\xa4onnistui. Flynn ansaitsi tuolloin rahaa ilmeisesti ainakin orjakaupalla.\n_START_SECTION_\nN\xc3\xa4yttelij\xc3\xa4nura\n_START_PARAGRAPH_\nFlynnin valokuvat kiinnittiv\xc3\xa4t vuonna 1933 er\xc3\xa4\xc3\xa4n australialaisen elokuvatuottajan huomion, ja Flynn sai Fletcher Christianin roolin puolidokumentaarisessa elokuvassa In the Wake of the Bounty. Flynn kiinnostui sen my\xc3\xb6t\xc3\xa4 n\xc3\xa4yttelemisest\xc3\xa4 ja muutti Britanniaan, miss\xc3\xa4 h\xc3\xa4n liittyi englantilaiseen Northampton Repertory Companyyn sek\xc3\xa4 n\xc3\xa4ytteli muutamassa elokuvassa. Niist\xc3\xa4 h\xc3\xa4net keksi Warner Bros., joka otti h\xc3\xa4net Yhdysvaltoihin sopimusn\xc3\xa4yttelij\xc3\xa4ksi._NEWLINE_Flynnin ensimm\xc3\xa4iset roolit Hollywoodissa olivat ruumiin osa elokuvassa The Case of the Curious Bride (1935) sek\xc3\xa4 kaksi kohtausta torjuttuna kosijana romanttisessa komediassa Don\xe2\x80\x99t Bet on Blondes (1935). Seikkailuelokuvan Kapteeni Blood (1935) koekuvaukset vakuuttivat studion Flynnin t\xc3\xa4htikarismasta, ja h\xc3\xa4n sai elokuvan p\xc3\xa4\xc3\xa4osan. Elokuva oli suurmenestys ja nosti Flynnin heti t\xc3\xa4hdeksi. My\xc3\xb6s h\xc3\xa4nen ja nuoren naisp\xc3\xa4\xc3\xa4osan esitt\xc3\xa4j\xc3\xa4n Olivia de Havillandin keskin\xc3\xa4inen kemia toimi, ja he tekiv\xc3\xa4t seitsem\xc3\xa4n vuoden aikana yhteens\xc3\xa4 kahdeksan elokuvaa yhdess\xc3\xa4, joista seitsem\xc3\xa4n historiallisia draamoja._NEWLINE_Ennen tuloaan Hollywoodiin Flynn oli kertoillut lehdist\xc3\xb6lle osallistuneensa vuoden 1928 olympiakisoihin, joskus australialaisena uimarina, joskus englantilaisena nyrkkeilij\xc3\xa4n\xc3\xa4. Vaikka Flynn oli australialainen, Warner Bros. markkinoi h\xc3\xa4nt\xc3\xa4 irlantilaisena seikkailijana, joka oli purjentinut Etel\xc3\xa4merell\xc3\xa4. Irlantilaisuus keksittiin osittain siksi, ett\xc3\xa4 elokuvayleis\xc3\xb6ss\xc3\xa4 oli paljon amerikanirlantilaisia, mutta Yhdysvaltoihin oli my\xc3\xb6s helpompi p\xc3\xa4\xc3\xa4st\xc3\xa4 brittil\xc3\xa4isell\xc3\xa4 viisumilla kuin australialaisella._NEWLINE_Kapteeni Bloodia seurasivat uudet pelottoman sankarin roolit elokuvissa kuten Ne 600 urhoollista (1936), Robin Hoodin seikkailut (1938) ja Merihaukka (1940) sek\xc3\xa4 ison budjetin westernit kuten L\xc3\xa4nnen valloittajat (1939) ja He kuolivat saappaat jalassa (1941). Flynnin kaikista rooleista tunnetuimmaksi ja kiitellyimm\xc3\xa4ksi nousi Robin Hoodin rooli._NEWLINE_Elokuva-arvostelijat kiitteliv\xc3\xa4t Flynnin komeita kasvoja ja hymy\xc3\xa4 sek\xc3\xa4 urheilullista vartaloa ja itsevarmaa liikkumista. Monissa rooleissaan Flynn esitti todellisen min\xc3\xa4ns\xc3\xa4 kaltaisia huolettomia ja h\xc3\xa4pe\xc3\xa4m\xc3\xa4tt\xc3\xb6mi\xc3\xa4 hahmoja, jotka eiv\xc3\xa4t ota itse\xc3\xa4\xc3\xa4n kovin vakavasti._NEWLINE_Flynn k\xc3\xa4rsi jo ennen Hollywoodin tuloaan toistuvasta malariasta ja poskiontelotulehduksesta, ja Hollywoodissa h\xc3\xa4n sai tuberkuloosin ja useita sukupuolitauteja. Kun my\xc3\xb6s jatkuva juopottelu oli rasittanut h\xc3\xa4nen maksaansa, h\xc3\xa4n sai vapautuksen palveluksesta toisessa maailmansodassa. Elokuvastudio salasi Flynnin terveysongelmat, mutta ne alkoivat pian n\xc3\xa4ky\xc3\xa4 jo ulosp\xc3\xa4in. Sodan aikana Flynn n\xc3\xa4ytteli sotilaita elokuvissa kuten Ilmojen seikkailijat (1942) ja Kosto Burmassa (1945)._NEWLINE_Sodan j\xc3\xa4lkeen Flynnin suosio oli laskenut ja h\xc3\xa4n oli menett\xc3\xa4nyt rahaa liiketoimissaan, joten h\xc3\xa4n siirtyi Englantiin ja Eurooppaan elvytt\xc3\xa4\xc3\xa4kseen uransa. H\xc3\xa4n palasi Yhdysvaltoihin vuonna 1956 ja sai j\xc3\xa4lleen lyhytaikaista menestyst\xc3\xa4 elokuvistaan kuten Ja aurinko nousee (1957), Taivaan juuret (1958) ja Liian paljon \xe2\x80\x93 liian varhain (1958). Flynnin el\xc3\xa4m\xc3\xa4ntyyli oli ollut kuluttava, ja n\xc3\xa4iss\xc3\xa4 uransa loppupuolen Hollywood-elokuvissa h\xc3\xa4n n\xc3\xa4ytt\xc3\xa4\xc3\xa4 ik\xc3\xa4ist\xc3\xa4\xc3\xa4n vanhemmalta ja esitt\xc3\xa4\xc3\xa4 usein itsetuhoista juoppoa. H\xc3\xa4n my\xc3\xb6s juonsi televisiossa The Errol Flynn Theater (1957) -sarjaa. Flynn juonsi Fidel Castrosta kertovan dokumenttielokuvan Cuban Story (1959) aikana, jolloin Castro viel\xc3\xa4 piileskeli viidakossa, sek\xc3\xa4 k\xc3\xa4sikirjoitti elokuvan Cuban Rebel Girls (1959) ja n\xc3\xa4ytteli siin\xc3\xa4.\n_START_SECTION_\nKuolema\n_START_PARAGRAPH_\nFlynn kuoli syd\xc3\xa4nkohtaukseen lokakuussa 1959 Vancouverissa, Kanadassa. Syd\xc3\xa4men lis\xc3\xa4ksi my\xc3\xb6s h\xc3\xa4nen maksansa oli jo l\xc3\xa4hes toimintakyvyt\xc3\xb6n. Flynn on haudattu Forest Lawn Memorial Park Cemeteryyn Glendalessa, Kaliforniassa. H\xc3\xa4nen arkussaan v\xc3\xa4itet\xc3\xa4\xc3\xa4n olevan kuusi pulloa viski\xc3\xa4, erolahja kavereiltaan.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nFlynn oli kolmesti naimisissa: n\xc3\xa4yttelij\xc3\xa4 Lili Damitan kanssa (viisi vuotta h\xc3\xa4nt\xc3\xa4 vanhempi) vuodesta 1935 vuoteen 1942 (heill\xc3\xa4 oli yksi yhteinen poika, Sean Flynn, 1941\xe2\x80\x931971), Nora Eddingtonin kanssa  vuodesta 1943 vuoteen 1949 (kaksi tyt\xc3\xa4rt\xc3\xa4, Deirdre s. 1945 ja Rory s. 1947) ja n\xc3\xa4yttelij\xc3\xa4 Patrice Wymoren kanssa vuodesta 1950 kuolemaansa asti (yksi tyt\xc3\xa4r, entinen malli Arnella Roma, 1953\xe2\x80\x931998)._NEWLINE_Flynn oli ihastunut vastan\xc3\xa4yttelij\xc3\xa4\xc3\xa4ns\xc3\xa4 Olivia de Havillandiin, omien sanojensa mukaan jopa rakastunut t\xc3\xa4h\xc3\xa4n. Vaikka my\xc3\xb6s de Havilland kertoi ihastuneensa Flynniin, h\xc3\xa4n ei koskaan antautunut suhteeseen naimisissa olleen, huikentelevaisen Flynnin kanssa. Kaksikon eroon kahdeksannen elokuvan j\xc3\xa4lkeen vaikutti my\xc3\xb6s Flynnin huono k\xc3\xa4ytt\xc3\xa4ytyminen kuvauksissa._NEWLINE_Flynnin poika Sean oli n\xc3\xa4yttelij\xc3\xa4 ja my\xc3\xb6hemmin huomattava sotakirjeenvaihtaja. H\xc3\xa4n katosi Kambod\xc5\xbeassa vuonna 1970 Vietnamin sodan aikana ty\xc3\xb6skennelless\xc3\xa4\xc3\xa4n freelance-valokuvajournalistina Time-aikakauslehdelle, ja punaiset khmerit surmasivat h\xc3\xa4net luultavasti vuonna 1971._NEWLINE_Errol Flynnist\xc3\xa4 on sanottu, ett\xc3\xa4 h\xc3\xa4n oli kirkasotsainen sankari elokuvissaan ja pime\xc3\xa4 roisto siviiliss\xc3\xa4. Nuoruudessaan h\xc3\xa4nt\xc3\xa4 syytettiin Papua-Uudessa-Guineassa taposta, ja h\xc3\xa4n ry\xc3\xb6sti naisyst\xc3\xa4v\xc3\xa4ns\xc3\xa4 korut Sydneyss\xc3\xa4. Hollywood-aikoinaan Flynn oli legendaarinen tappelupukari, juomari, huumeiden k\xc3\xa4ytt\xc3\xa4j\xc3\xa4 ja kyltym\xc3\xa4t\xc3\xb6n naistenmies, joka petti jokaista vaimoaan. Flynn joutui vuonna 1942 oikeuteen kahden alaik\xc3\xa4isen tyt\xc3\xb6n raiskauksesta syytettyn\xc3\xa4. H\xc3\xa4nen asianajajansa saivat h\xc3\xa4net vapautettua syytteist\xc3\xa4 onnistuttuaan mustaamaan tytt\xc3\xb6jen luonteet ja todistuslausunnot. Oikeudenk\xc3\xa4ynti ja paljastukset Flynnin hedonistisesta el\xc3\xa4m\xc3\xa4ntyylist\xc3\xa4 saivat kuitenkin paljon julkisuutta, ja vaikka Flynnin ura jatkuikin sen j\xc3\xa4lkeen melko entisen tapaisena, h\xc3\xa4nen kirkasotsaisen sankarin s\xc3\xa4dekeh\xc3\xa4ns\xc3\xa4 oli himmentynyt._NEWLINE_Flynnin rakkain harrastus naisten ohella oli purjehtiminen. Flynn rakasti Jamaikaa. H\xc3\xa4n asui saarella paljon vuodesta 1942 alkaen ja omisti siell\xc3\xa4 suuren Titchfield-hotellin.\n_START_SECTION_\nBibliografia\n_START_PARAGRAPH_\nFlynn kirjoitti kolme kirjaa: kuvauksen purjehdusmatkoistaan Beam Ends, seikkailuromaanin Showdown ja postuumisti ilmestyneen omael\xc3\xa4m\xc3\xa4kerran My Wicked, Wicked Ways, joka ei kaikin osin pid\xc3\xa4 yht\xc3\xa4 totuuden kanssa.'